Stort fund af tyvekoster efter anholdelse af trio, som sigtes for rambuktyveri mod feriecenter i Rønbjerg.

Det voldsomme rambuktyveri mod Dayz-feriecentret i Rønbjerg er måske ved at blive opklaret. Politiet har anholdt tre mænd i Vesthimmerland, og de tre fremstilles i grundlovsforhør onsdag eftermiddag, skriver nordjyske.dk. Det var natten mellem 29. og 30. januar, at en gummiged brasede gennem muren ved feriecentret, hvorefter gerningsmændene forsvandt med bankboksen. Hos Nordjyllands Politi ønsker man ikke at røbe noget om udbyttet. Kort efter kuppet blev bankboksen fundet i en vindmøllepark nær Aggersund. Men den var tømt for værdier. Anholdelserne er sket tirsdag eftermiddag fra klokken 14 til 18 på forskellige adresser, oplyser vicepolitikommissær Johan Nielsen. Mændene er henholdsvis 19, 23 og 31 år. I forbindelse med aktionen har politiet fundet en stor mængde tyvekoster, og nogle stammer muligvis fra andre rambuktyverier, skriver nordjyske.dk. - Man kan forvente, at de bliver sigtet for andre forhold, siger Johan Nielsen til Ritzau. Gummigeden, der blev brugt i Rønbjerg, er i øvrigt præcist den samme, som blev anvendt mod en Nordea-filial i Aalestrup i november.